Cibakházi Damjanich János Általános Iskola



Ökoiskolai beszámoló

2023/2024. tanév

Az Öko-munkatervünkben megfogalmazott feladatokat igyekeztünk végrehajtani.

Témahetekkel, programokkal, rajzpályázattal, akciókkal hívtuk fel a tanulók figyelmét egy-egy aktuális környezeti tényező fontosságára.

Tanévkezdéskor megalakítottuk az Ökoiskolai munkacsoportot, amely elkészítette a munkatervét is. Egyetértettünk abban, hogy a törekedni kell a környezetbarát anyagok használatára az iskola épületének takarításában, a járdák síkosság elleni védelme esetében ez maradéktalanul meg is valósult.

A munkatervet az év eleji SZMK ülésen ismertettük a szülőkkel, javaslataikat beépítettük a tervezett tevékenységekbe. A szülők kérése volt a templom iskola udvarának pormentesítése, melynek érdekében Tavaszi zsongás elnevezésű rendezvényünkön megteremtettük az alapját egy iskolai sportudvar elkészítésének. A szülők, civil szervezetek gazdasági szervezetek támogatása révén a tanulók majd biztonságos és egészséges körülmények között tornázhatnak és sportolhatnak. Kihasználtuk a helyi vállalkozók tevékenységének megismerését a fenntarthatóságra, ökotudatosságra irányuló nevelés terén.

Az energiatakarékosság jegyében az ablakszigetelő kígyók felújítása mellett az idén is energiajárőr szolgálatot szerveztünk a felső tagozatos DÖK-ös tanulók aktív részvételével. A DÖK munkatervének elkészítésében részt vettek az osztályok képviselői, javaslataik beépítésre kerültek a tervezett tevékenységekbe, programjaiban is megjelentek a fenntarthatóságra nevelés célkitűzései.

Meghirdettük az Ökoszakkört, melyre az idén is sokan jelentkeztek. A szakkörösök az idén is megvizsgálták a Holt Tisza növény és állatvilágát, távcsövek segítségével megfigyeléseket végeztek. Megemlékeztek a tiszai élővilág napjáról, ebben a tanévben is rendszeresen szedték össze az iskola környékén a szemetet. Nagy lelkesedéssel készültek az Ökofarsangra, a tökfaragó délutánra, a kerékpártúrára, szorgos kezük munkáját dicsérte a magaságyásokban kialakított virágoskertek. Szívesen próbálták ki a fenntarthatóság jegyében készült szabadulószobát, a saját fejlesztésű Gazdálkodj Ökosan című játékot.

A mint minden évben a takarítási világnap alkalmából az osztályok ismét bekapcsolódtak közvetlen környezetük rendbetételébe, takarításába. A korábbi években megszokott hulladékgyűjtési délutánunkat az idei évben a szabályok változása miatt nem tudtuk megvalósítani, de elemgyűjtésre egész évben volt lehetőség. Emellett ebben az évben sütőolajgyűjtő edényt helyeztünk el az iskola területén.

A felső tagozaton több osztály vett részt a világ leghosszabb tanóráján.

Az alsó tagozatos tanulók az állatok világnapján tanulmányi séta során figyelték meg a közvetlen környezetünk állatvilágát, a felsősök rajzverseny és szövegalkotási verseny során szerezhettek új ismereteket az állatok életéről is.

Idei tanévben is a színes virágok mellett gyógynövények kerültek az iskolánk udvarán található magaságyásokba. A növényeket a gyerekek rendszeresen locsolták, gondozták a későbbiekben, széppé varázsolva a nyolcadikosok ballagását és a tanévzáró ünnepséget.

Tél folyamán az alsósok madárodúkat készítettek, melyek az iskola udvarán kerültek kihelyezésre, illetve az első-második osztályosok a madarakról készített rajzai díszítették a folyosót. A rovarhotelek lakóit a gyerekek szorgalmasan vizsgáltak az év során. A környezettudatos vásárlással kapcsolatos ismeretekkel is gazdagodtak negyedikeseink, valamint gyógytea délutánon ismerkedtek meg a gyógyhatású növények ízével és felhasználhatóságukkal.

Faliújságjaink frissítéséről folyamatosan gondoskodtunk.

A hagyományos karácsonyváró, adventi vásárt az idén ismét megrendeztük, de a gyerekek saját készítésű ajándéktárgyakkal kedveskedtek szüleiknek. Az iskola díszítése során gondot fordítunk az újrahasznosítható, többször felhasználható anyagok alkalmazására.

Március során ismét pályázatunk a Happy hét programjaira, a gyerekek nagy lelkesedéssel fogyasztották a friss vizet a cukros üdítők helyett. A gyerekek hasznos, a mindennapokban is használható információkat kaptak a témahéthez kapcsolódó plakátok, oktatási segédanyagok segítségével, az új ismeretekről egy totóban bizonyosodhattak meg.

Az idén már 4. alkalommal kapcsolódtunk be Föld órája mozgalomba, keressük a módját hogy szélesebb körben hívjuk fel a figyelmet erre az akcióra.

2023-ban iskolánk ismét 5 csapattal kapcsolódott be a ZöldOkos kupa online országos versenybe, ahol egy csapattal bejutottunk a megyei fordulóba is. A felkészülés során mindig hasznosítható új ismeretekkel gazdagodtak diákjaink, környezettudatos gondolkodásuk erősödött.

A Fenntarthatósági témahétre készülve webináriumokon vettünk részt, s a témahét szervezése kapcsán továbbképzéseken kapott fontos információkat tantestületi értekezleten, műhelymunkákon osztottunk meg a pedagógusokkal. A témahét során az osztályok megemlékeztek a természetvédelmi jeles napokról (Víz Világnapja, Föld napja), több osztály bekapcsolódott az online tanórákba is. A tisztasági verseny során a gyerekek szívesen végezték az osztályok pontozását, s a takarító nénik véleményét is figyelembe vettük. Az elemgyűjtést is meghirdettük, azonban ezen e területen még fejlődhetünk.

A munkatervben megfogalmazott céljainknak megfelelően felvettük a kapcsolatot a Cibakházi Napsugár óvodával, s részt vettünk egymás rendezvényein, átadtuk a tapasztalatainkat egymásnak.

A Madarak és fák napja alkalmából gyalog-és kerékpártúrákon fedezték fel az osztályok közvetlen környezetünk érdekességeit.

A tanév során élményszerű programokkal, játékos, tevékenykedtető formában igyekeztünk felhívni tanulóink figyelmét a fenntarthatóságra.

2024. június 30.

 Fülöpné Szabó Irén